Prezident bir guruh xotin-qizlarga unvon, orden va medallarni tantanali ravishda topshirdi

O`zbekiston Respublikasi Prezidentining shu yil 5 martdagi farmoniga muvofiq bir guruh xotin-qizlar yuksak unvon, orden va medallar bilan, Prezident qaroriga binoan esa yigirma sakkiz nafar qiz Zulfiya nomidagi Davlat mukofoti bilan mukofotlangan edi.
Bayram tadbirida ana shu yuksak mukofotlar Prezident tomonidan tantanali ravishda topshirildi.
– Barchangizni yana bir bor bugungi bahor va nafosat, go`zallik va latofat bayrami bilan samimiy tabriklayman. Sizlarga dunyodagi eng bebaho boylik – oilaviy baxt-saodat, tinchlik-xotirjamlik, farzandlar va nabiralar kamolini ko`rib yurish quvonchi hamisha yor bo`lishini tilayman. Qalbingiz doim bugungi bahordek yashnab tursin, - dedi Prezident.
Qoraqalpog`iston Respublikasi, Toshkent shahri va viloyatlardan tashrif buyurgan xotin-qizlar, turli vazirlik va idoralar xodimlari fayzli dasturxon atrofida bayramni nishonladi. Tadbirda chet ellik diplomat ayollar, xalqaro tashkilotlar vakolatxonalari vakillari ham ishtirok etdi.
Bayram tantanali konsert dasturi bilan davom etdi.